“SKS qurish orqali Alan konini qoʻshimcha jihozlash” investitsiya loyihasining amalga oshirilishini taʼminlanishiga doir chora-tadbirlar toʻgʻrisida
(resolution, 2014-04-09)

Alan konida uglevodorodlarning qoldiq zaxiralarini maksimal darajada qazib olish hisobiga tabiiy gaz qazib olishni koʻpaytirish maqsadida Vazirlar Mahkamasi qaror qiladi: 1. “Oʻzbekneftgaz” milliy xolding kompaniyasi yiliga 27 ta foydalanish quduqlarini jihozlash, quvvati 5 mlrd kub metr tabiiy gazni siqib chiqaruvchi kompressor stansiyasini qurishni nazarda tutuvchi 250,2 mln AQSH dollariga teng miqdordagi kapital qoʻyilmalarni oʻzlashtirish hajmi bilan “SKS qurish orqali Alan konini qoʻshimcha jihozlash” investitsiya loyihasini amalga oshirishi; koʻrsatib oʻtilgan investitsiya loyihasi doirasida tanlov savdolari oʻtkazilgani va umumiy qiymati 75,678 mln AQSH dollariga teng asosiy texnologik asbob-uskunalarni yetkazib berish boʻyicha shartnomalar tuzilgani maʼlumot uchun qabul qilinsin: 2. “SKS qurish bilan Alan konini qoʻshimcha jihozlash” investitsiya loyihasining asosiy texnik-iqtisodiy parametrlari va ishlarni tugallash muddati 1-ilovaga* muvofiq boʻlgan, 2014-yil dekabrda foydalanishga topshiriladigan texnik-iqtisodiy asosi maʼqullansin. 3. Quyidagilar: “Oʻzbekneftgaz” MXKning ekvivalenti 154,29 mln AQSH dollariga teng boʻlgan oʻz mablagʻlari; Oʻzbekiston Respublikasi Tiklanish va taraqqiyot jamgʻarmasining “Oʻzsanoatqurilishbank” ochiq aksiyadorlik tijorat banki tomonidan qayta moliyalashtiriladigan 53,49 mln AQSH dollari miqdoridagi, tuzilgan kontraktlar doirasida batafsil spetsifikatsiyalar va texnik loyiha yechimlari ishlab chiqilishiga qarab, ularni Tashqi iqtisodiy aloqalar, investitsiyalar va savdo vazirligida ekspertizadan oʻtkazgan holda 7 yil muddatga, shu jumladan 2 yil imtiyozli davr bilan, yillik 3,5 foizli stavka bilan, shu jumladan qayta moliyalashtiruvchi bankning 0,5 foizli marjasi bilan beriladigan krediti; Jamgʻarib boriladigan pensiya tizimi mablagʻlari hisobidan davlat tijorat Xalq bankining 31,43 mln AQSH dollariga teng miqdordagi krediti 7 yil muddatga, shu jumladan 2 yil imtiyozli davr bilan, yillik 10 foiz stavkasi bilan; tijorat banklari, shu jumladan xorijiy banklarning 10,98 mln AQSH dollari miqdoridagi kreditlari “SKS qurish orqali Alan konini qoʻshimcha jihozlash” investitsiya loyihasini moliyalashtirish manbalari etib belgilansin. 4. “Oʻzbekneftgaz” milliy xolding kompaniyasi ikki oy muddatda “SKS qurish orqali Alan konini qoʻshimcha jihozlash” investitsiya loyihasini amalga oshirish uchun tijorat banklari, shu jumladan xorijiy banklarning kreditlari jalb etilishi va tegishli qarz bitimlari imzolanishini taʼminlasin. 5. Belgilab qoʻyilsinki: “Oʻzbekneftgaz” MXK qarz oluvchi va investitsiya loyihasini amalga oshirish hamda kredit mablagʻlaridan maqsadli foydalanish uchun masʼul boʻlgan ijro etuvchi organ hisoblanadi; investitsiya loyihasi doirasida jalb etiladigan kreditlarni qaytarish va ularga xizmat koʻrsatish bilan bogʻliq xarajatlar “Oʻzbekneftgaz” MXKning oʻz mablagʻlari hisobiga amalga oshiriladi. 6. Quyidagilar: “SKS qurish orqali Alan konini qoʻshimcha jihozlash” investitsiya loyihasi boʻyicha Oʻzbekiston Respublikasi Tiklanish va taraqqiyot jamgʻarmasi kreditini soʻndirishning prognoz jadvali 2-ilovaga* muvofiq; “SKS qurish orqali Alan konini qoʻshimcha jihozlash” investitsiya loyihasi boʻyicha davlat tijorat Xalq bankining asosiy qarzini va kredit foizlarini toʻlashning hisob-kitob jadvali 3-ilovaga* muvofiq; “SKS qurish orqali Alan konini qoʻshimcha jihozlash” investitsiya loyihasi boʻyicha tijorat banklari, shu jumladan xorijiy banklarning asosiy qarzini va kredit foizlarini toʻlashning hisob-kitob jadvali 4-ilovaga* muvofiq tasdiqlansin. 7. Oʻzbekiston Respublikasi Davlat arxitektura va qurilish qoʻmitasi “SKS qurish orqali Alan konini qoʻshimcha jihozlash” investitsiya loyihasini amalga oshirish doirasida loyiha hujjatlarining belgilangan tartibda davlat ekspertizasidan oʻtkazilishi va qurilish-montaj ishlarining bajarilishi sifati ustidan tegishli davlat arxitektura-qurilish nazoratini taʼminlasin. 8. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari R.A. Azimov va Oʻzbekiston Respublikasi Bosh vazirining oʻrinbosari Gʻ.I. Ibragimovlar zimmasiga yuklansin.